เรื่องมันเกิดขึ้นประมาณ 2 ปีก่อน ผมไปเรียนต่อที่กรุงเทพ แต่เรียนไปสักพักก็หยุดเรียน อยู่แต่ในห้องเล่นเกมเฉย ๆ นานหลายเดือน ทางบ้านก็บอกให้หางานทำไม่ก็เรียนต่อไม่งั้นก็กลับมาช่วยงานที่บ้าน ผมก็เริ่มหางานเพราะไม่อยากกลับบ้าน แล้วได้งาน 1 ที่ แต่ทำได้ 2 วันก็ลาออก หลังจากนั้นก็ถูกบอกให้หางานหรือที่เรียนตลอด ผมเริ่มมีอาการนอนไม่หลับ ไม่อยากทำอะไร อยากตาย รู้สึกไร้ค่า นึกถึงแต่เรื่องในอดีตที่ผิดพลาด นั่งเล่นเกมจนสว่างอยู่หลายครั้ง จนที่สุดก็ต้องกลับบ้านมาช่วยงานที่บ้าน มันเป็นงานที่ทำไม่กี่เดือนก็เสร็จ หลังจากนั้นหลายเดือนผมก็เริ่มเฝ้าร้านค้าของที่บ้าน กลับมาบ้านก็เล่นเกมไปวัน ๆ ชีวิตวนเวียนอยู่แบบนี้ ไม่ได้เจอเพื่อนฝูงนาน ๆ ถึงจะไปหาที เพราะอยู่ไกลกัน ที่หมู่บ้านก็ไม่มีเพื่อนเลยวันนึงแถบจะไม่เจอใครเลย นอกจากลูกค้าที่มาซื้อของ ตั้งแต่กลับมาบ้านอารมณ์แย่ ๆ ก็ลดน้อยลงไปบ้างเพราะผมเริ่มหาข้อมูลเกี่ยวกับโรค แต่ก็รู้สึกแย่สุด ๆ เป็นบ้างครั้ง อาการที่เป็นอยู่ทุกวัน ณ ปัจจุบันคือนอนไม่ค่อยหลับ นอนดึกมากต้องหาอะไรให้ตัวเองอ่านหรือคิดถึงจะนอนหลับ รู้สึกเบื่อไม่ค่อยอยากจะทำอะไร แต่ช่วงนี้มีออกกำลังกายบ่อยขึ้น อาการเหนื่อยหล้าทางกายไม่ค่อยมี อารมณ์ความรู้สึกต่าง ๆ ลดน้อยลง ก่อนหน้านี้ปวดหัวบ่อย
สวัสดีค่ะอารมณ์ความรู้สึกของคนเรานั้นสามารถเปลี่ยนแปลงขึ้นลงได้ตลอดเวลา บางครั้งเป็นอารมณ์ทางบวก เช่น ดีใจ ตื่นเต้น ภูมิใจ บางครั้งเป็นอารมณ์ทางลบ เช่น เศร้า เหงา โกรธ หรือ หงุดหงิดไม่พอใจ อารมณ์เหล่านี้มักเกิดขึ้นแล้วจางลงเมื่อเวลาผ่านไป ไม่จำเป็นที่คนเราต้องมีอารมณ์ทางบวกตลอดเวลา คนเราอาจมีอารมณ์ความรู้สึกทางลบในบางคราวโดยที่ไม่ส่งผลเสียต่อตนเอง หรือคนรอบตัว ก็เป็นสิ่งปกติที่อาจเกิดขึ้นได้ นอกจากนี้อารมณ์ความรู้สึกของเราอาจขึ้นกับสถานการณ์ สถานที่ สิ่งแวดล้อม ฤดูกาล และคนรอบข้างเราในขณะนั้น รวมถึงอาจเกิดจากสารเคมีในสมอง หรือฮอร์โมนต่าง ๆ ในร่างกายของเราที่มีการเปลี่ยนแปลงไปอีกด้วยการเกิดอารมณ์เศร้าที่มากเกินปกตินั้น อาจเกิดได้จากหลายสาเหตุ ดังนี้ โรคทางต่อมไร้ท่อ เช่น ไทรอยด์ทำงานมากหรือน้อยเกินไป การใช้ยาบางประเภท ที่ส่งผลต่อจิตและประสาท เช่น ยาลดความดันโลหิตบางชนิด ยารักษาสิวบางชนิด ยาสเตียรอยด์ ยาคุมกำเนิด ยากันชัก และสารเสพติดบางอย่าง เป็นต้น โรคทางอารมณ์ เช่นโรคซึมเศร้าโรควิตกกังวล ภาวะเศร้าที่เกิดจากการสูญเสียบุคคลอันเป็นที่รัก โรคอื่น ๆ เช่น ขาดวิตามินบี 12 ภาวะหยุดหายใจในขณะนอนหลับ โรคทางสมอง เป็นต้นแนะนำว่า หากยังมีอาการอยู่ มีความคิดทำร้ายตนเอง หรือเบื่อจนไม่สามารถทำอะไรได้ ควรพบแพทย์เพื่อขอความช่วยเหลือโดยเร็ว หรืออาจใช้บริการสายด่วนสุขภาพจิต ของกรมสุขภาพจิต โทรโทร 1323ไม่ต้องเสียค่าใช้จ่ายใด ๆ เพื่อปรึกษาอาการเบื้องต้น เมื่อไปพบแพทย์ แพทย์อาจจะซักถาม ตรวจร่างกาย และอาจพิจารณาตรวจเพิ่มเติมทางห้องปฏิบัติการหากจำเป็น เพื่อค้นหาสาเหตุ และให้การรักษาที่ถูกต้องต่อไปขอเป็นกำลังใจให้ค่ะ